भावों और विचारों को अधिक सक्षम बनाने के लिए साहित्यकार अपनी भाषा में मिथकों का भी प्रयोग करते हैं। मिथक के अन्तर्गत फैन्टसी, कल्पना, प्रतीक और बिम्ब आते हैं। प्रतीक का सामान्य अर्थ है – संकेत-चिन्ह, जिसका प्रयोग किसी अन्य के स्थान पर किया जाता है। दूसरे शब्दों में जब कोई पदार्थ किसी भाव या विचार का संकेत बन जाता है तो 'प्रतीक' कहलाता है। साहित्य में प्रतीक के प्रयोग का मुख्य उद्देश्य कथ्य को आकर्षक बनाना होता है। इनके दो पक्ष हैं – प्रस्तुत और अप्रस्तुत। प्रथम का संबंध विचार से है और दूसरे का संबन्ध अनुभूति से रहता है। महीप ने अपनी कहानियों की भाषा में प्रतीकों का प्रयोग किया है।